Raya Bielenberg

Raisa «Raya» Bielenberg (Udovikova) (født 15. november 1935 i Sovjetunionen) er en sovjetiskfødt norsk sanger og danserinne, og en kjent formidler av sigøynerkultur i Norge.

Liv i Sovjetunionen

Hun ble født i en sigøynerleir, i en tid preget av stor nød og fattigdom. Om året faktisk var 1935 er noe usikkert. Det kan også ha vært i 1931. Alderen ble først fastsatt da hun var en halvvoksen jentunge, - av en mann som bedømte den ved å se på tennene hennes. Hennes foreldre ble drept året etter hun var født, og barneårene tilbrakte hun i et barnehjem, preget av sult, nød og krigens herjinger. Da hun forlot barnehjemmet fulgte en periode som foreldreløst gatebarn, - en altfor vanlig tilværelse i etterkrigstidens Sovjet.

Selv om barneårene ikke hadde gitt henne vanlig skolegang eller leseferdighet, kom hun mot alle odds inn på yrkesskole i byen Dneprodzjerzjinsk, senere kalt Kamjanske. Dels var det på grunn av tilfeldigheter, dels på grunn av de mulighetene Sovjetstaten ga fattige. Som 18-åring fikk hun jobb som jerndreier ved fabrikken Modysjkin i samme byen, der hun dreide dyser til flymotorer. 

Etter dette liværte hun seg en tid med mer eller mindre tilfeldige vaskejobber. Hun hadde også fått mann og barn. I 1950 fikk hun sønnen Oleg, knappe fire år etter datteren Natasja. Ektemannen var stort sett fraværende, og ekteskapet endte da han kjørte seg i hjel i en motorsykkelulykke. Vaskekona Raya satt igjen som fattig enke, med to små barn.

Hennes situasjon endret seg dramatisk da det sovjetiske sigøynerteateret Teater Romen gjestet byen hennes. Folk ved teateret oppdaget hennes talent for sang og dans. Det endte med at hun fulgte teaterfolket til Moskva, og - tross manglende utdanning, manglende kunstnerisk skolering og motstand blant flere i den etablerte teaterverden - gjorde suksess ved teateret. Snart ble hun kjent i Moskvas kulturkretser.

Liv i Norge

Den nye tilværelsen gjorde også at hun kom i kontakt med «utlendingen» Tore-Jarl Bielenberg. Han var journalist i Friheten i Moskva, møtte henne i sosiale sammenhenger, så henne på scenen og intervjuet henne for den norske avisa. Det endte med ekteskap, og at hun etablerte seg med mannen i Norge i 1967. 

Med ham og trekkspilleren Reidar Aarsand oversatte hun flere russiske tekster til norsk og opptrådte i 1980 i TV-programmet Husker du?.  

Hennes biografi Raya født med englevakt utkom 1983 (Tiden forlag), skrevet av Svein Dybing og Terje Gammelsrud. Hennes debutplate i Norge var Progeja, som betyr «kraftfull» og utkom i 1990. I 1993 startet hun restauranten «Raya Gypsy».

I en årrekke har hun turnert festivaler i Europa. Hun leder sitt eget ensemble, Raya & the Gipsy Legacy, med sine barn og barnebarn, deriblant Natasha Bielenberg og Peter Bielenberg. I 1998 etablerte hun Sigøynerfestivalen i Norge. Hun er også leder for Norsk Sigøynerforening.

Utgivelser 
 Progeja! (Hot Club Records, 1992).  Produsert av Jon Larsen) sammen med musikerne Petro Ivanovich, Angelo Debarre, Peter Bielenberg, Oleg Ponomarenko, Reidar Aarsand, Pierre Procoudine-Gorsky, Torunn Wikström og Miling Wikström.

Utmerkelser 

 Oslo bys kunstnerpris (2005)
 Årets fengselspris 1981

Referanser

Kilder 
 Svein Dybing/Terje Gammelsrud: Raya : født med englevakt (digital utgave), Tiden, Oslo 1983

Eksterne lenker   
 
 

Norske dansere
Norske sangere
Russiske sangere
Romani